Y.B. TUAN MOHD FAKHRULRAZI BIN MOHD MOKHTAR: Bismillahirrahmanirrahim. Assalamualaikum warahmatullahi wabarakatuh. Terima kasih Tuan Timbalan Speaker. Di sini saya mengucapkan terima kasih atas kesempatan yang diberikan untuk sama menyertai perbahasan untuk menyokong
Pakej Rangsangan Ekonomi yang telah dibentangkan oleh Yang Amat Berhormat Menteri Besar pada semalam. Dan di sini apabila kita menyentuh berkaitan dengan isu COVID. Dan kesannya yang kita lihat, perkara yang pokok dan perkara paling terkesan bagi kita dan seluruh rakyat, khususnya di seluruh Selangor, berkaitan dengan isu ekonomi. Dan juga berkaitan sara hidup serta berkaitan dengan keselesaan penduduk itu sendiri. Yang mana kita lihat pada ketika ini, ramai di kalangan warga kita khususnya di Selangor, yang bukan sahaja kehilangan pekerjaan, tetapi mereka yang bekerja pun, ada di kalangan mereka dipotong gajinya, yang serba sedikit telah menjejaskan kehidupan dan taraf hidup mereka, yang mereka sedia ada tanggungan. Dan yang lebih malang lagi, lebih terkesan adalah mereka yang hilang pekerjaan ini. Walaupun kerajaan negeri telah menyediakan perbagai inisiatif untuk membantu, tetapi kita lihat inisiatif-inisiatif ini, sekiranya tidak dipantau ataupun tidak diberikan pengkhususan ataupun kepada sasaran yang sebenar, ia akan menjadi, apa nama ni, perancangan yang cantik sahaja di atas kertas tetapi gagal dilaksanakan ataupun dinikmati oleh rakyat secara keseluruhannya.
Saya cukup bimbang apabila kita melihat laporan perangkaan Malaysia, yang terbaru, yang dikeluarkan baru-baru ini yang menunjukkan bahawa isi rumah yang tergolong dalam kategori miskin bertambah kepada 5,411, berbanding hanya 16,653 kadar sebelum ini. Menurut laporan jabatan perangkaan itu juga menunjukkan had pendapatan garis kemiskinan (PGK) yang baru adalah sebanyak RM 2,208.00 berbanding RM 980.00 yang telah digunapakai sejak tahun 2005 lagi. Bilangan isi rumah, bilangan isi rumah miskin tegar, berdasarkan garis kemiskinan baru ini pula bertambah, menjadi sejumlah 27,158 pada tahun 2019, berbanding 1,752. Mengikut had yang lama.
Angka dan data yang didedahkan oleh Jabatan Perangkaan ini, menunjukkan rakyat masih ramai yang berada dalam kategori miskin khususnya di Selangor, sebab di negeri kita penduduk yang paling ramai dan juga yang paling terkesan. Manakala dengan data yang sama juga menunjukkan bilangan miskin tegar terus meningkat. Saya percaya bilangan rakyat miskin berdasarkan angka dan data di atas, semakin meningkat selepas PKP. Yang mana kita lihat, seperti mana yang saya sebutkan tadi, ramai yang hilang pekerjaan, ramai yang dipotong gajinya. Dan ada juga di kalangan mereka, peluang-peluang perniagaan, ataupun pekerjaan mereka telah diambil alih oleh warga asing. Yang mana kita lihat sepanjang Mac dan Ogos, yang dijangkakan sepanjang PKP ini, kita lihat rakyat kitalah yang paling terkesan. Yang mana kita hanya di sini sahaja peluang yang kita ada. Dan lebih ramai, mereka yang hilang pekerjaan ini, akan terkesan ekonominya, terkesan emosinya, yang kita bimbangi akan menimbulkan masalah yang baru berkaitan dengan jenayah dan sebagainya.
Meskipun dikatakan gaji pekerja yang bertaraf siswazah meningkat dari tahun 2017 ke 2018 sebanyak 6.6 peratus sehingga 7 peratus. Namun kenaikan itu tidak mencerminkan kesenangan yang dinikmati oleh majoriti pekerja. Ini disebabkan
kerana apa, kerana walaupun gaji naik, tetapi kita lihat bagaimana harga barang pun terus naik. Betapa ramai pekerja yang masih bergelut dengan kesusahan. Lebih lagi dengan tanggung keluarga yang ramai. Data dari Jabatan Perangkaan dari tahun 2018 menunjukkan purata gaji pekerja di bandar, adalah sebanyak RM 3,274.00, manakala di luar bandar sebanyak RM 2,083.00. Purata bagi pekerja yang tiada penduduk rasmi sebanyak RM 1,481.00. Sementara siswazah menerima purata gaji sebanyak RM 4,553.00. Angka-angka ini tidak terlalu jauh berbeza dan boleh dikatakan lebih ramai berada dalam keadaan garis kemiskinan. Jika mengikut tanggungan setiap keluarga. Kalau kita lihat kebanyakan masyarakat kita khususnya orang Melayu kita ni ramai yang subur-subur. Ramai anak. Umum mengetahui rakyat lebih menderita ketika negara berhadapan dengan COVID-19. Ekonomi negara kita dijangka berkembang lebih perlahan. Itu antara 0.4 peratus hingga 2.5 peratus pada tahun ini. Dengan potensi mengalami penguncupan pertumbuhan atau kemelesetan pada separuh pertama. Tabungan kewangan antarabangsa IMF mengunjurkan pandemik COVID-19 mencetuskan kemelesetan ekonomi global, pada tahun 2020. Dan kita di negeri Selangor lah antara yang akan menerima kesannya yang paling buruk. Kebanyakan penganalisis tempatan dan luar negara menjangkakan keluaran dalam negara kasar (KDNK) akan berkembang lebih perlahan, berbanding unjuran kerajaan sekitar 3.6 peratus hingga 4.0 peratus.
Dan sudah pasti juga memberi kesan yang besar kepada negeri kita. Kadar pengangguran pula melonjak kepada 5.0% berdasarkan kepada jabatan, laporan Jabatan Perangkaan Malaysia. Pengangguran meningkat 48%, berbanding tahun sebelumnya kepada 778,800 orang. Penutupan operasi bagi sebahagian besar perniagaan, semasa perintah kawalan pergerakan (PKP) telah memberikan kesan kepada kehilangan pekerjaan. Dan menyebabkan pencari kerja merasakan sukar untuk mencari pekerjaan. Dan saya ucapkan tahniah kepada Kerajaan Negeri, walaupun dalam keadaan begini, kita terus berusaha. Contohnya yang disebutkan oleh EXCO Belia tadi berkaitan Job Fair dan sebagainya, untuk kita memastikan mereka yang terkesan ini, dapat juga kita bantu seadanya.
Jumlah pengangguran yang direkodkan itu sebanyak 778,800 orang, adalah yang paling tinggi dalam tempoh 34 tahun. Jika dilihat pada data di atas, kedudukan rakyat di Malaysia pada tahap yang cukup bahaya. Di saat rakyat negara kita berada dalam jurang kemiskinan, kerajaan khususnya kerajaan Perikatan Nasional tidak serius menangani permasalahan ekonomi rakyat. Gaji atau pendapatan bulanan rakyat tidak naik secara mendadak di saat harga barang konsisten naik. Dan kita lihat harga barang, ayam khususnya pun mereka gagal nak jaga. Minyak naik tiap minggu.